বৃষ্টি নিয়ে রাজ্যবাসীকে কোনও আশার কথা শোনাতে পারল না আবহাওয়া দফতর। হাওয়া অফিসের তরফে জানানো হয়েছে, আগামী দশদিন কলকাতা ও আশপাশের জেলাগুলিতে বৃষ্টির কোনও আশা নেই।
 ওয়েব ডেস্ক: বৃষ্টি নিয়ে রাজ্যবাসীকে কোনও আশার কথা শোনাতে পারল না আবহাওয়া দফতর। হাওয়া অফিসের তরফে জানানো হয়েছে, আগামী দশদিন কলকাতা ও আশপাশের জেলাগুলিতে বৃষ্টির কোনও আশা নেই। প্যাচপ্যাচে গরমে হাঁসফাঁস অবস্থা। এমনটাই চলবে আরও দশদিন। কয়েকটি জেলায় বৃষ্টির পূর্বাভাস থাকলেও কলকাতাবাসীকে কোনও আশার কথা শোনাতে পারেননি আবহাওয়াবিদরা। হাওয়া অফিস বলছে, বঙ্গোপসাগরের পূর্ব-মধ্য অংশে থমকে রয়েছে মৌসুমী বায়ু। কিন্তু, কোনও নিম্নচাপ বা ঘূর্ণাবর্ত তৈরি না হওয়ায় তা এগোতে পারছে না। অন্যদিকে, পশ্চিম দিক দিয়ে রাজ্যে ঢুকছে জোরালো বাতাস। সেই বাতাস বাধা দিচ্ছে বজ্রগর্ভ মেঘ সঞ্চারে। রাজ্যে বর্ষা আসার নির্ধারিত দিন ৮ জুন। কিন্তু, গত কয়েকটি বছরে বেশ দেরিতেই পৌছেছে মৌসুমী বায়ু। এবছরেও বর্ষা আসতে জুনের দ্বিতীয় সপ্তাহ পেরিয়ে যাবে বলে মনে করছেন আবহাওয়া বিদরা। কেরলেও বর্ষার সূচি বদলেছে।